༄༅༔ ༔སྔོན་འགྲོའི་བྱིན་རླབས་སྙིང་གི་ཏི་ཀ་བཞུགས་སོ༔ ༔

༄༅༔ ༔དབང་གི་ལྷ་ལ་ཕྱག་འཚལ་ལོ༔ དབང་གི་སྒྲུབ་པ་བྱེད་པའི་སྔོན་དུ་འགྲོ་བའི་རིམ་པ་གསུམ༔ དང་པོ་ཕྱིའི་སྔོན་འགྲོ་ནི༔ རྒྱུ་སྐར་རྒྱལ་གྱི་
ཉི་མ་ལ༔ མཎྜལ་དམར་པོ་ཟླ་གམ་གཅིག༔ དབུས་སུ་པདྨ་འདབ་བཞི་བྲི༔ དེའི་ལྟེ་བར་སྤྱན་རས་གཟིགས༔ ཡི་གེ་ཨོཾ་ལས་བསྐྱེད་པར་བྱ༔ སྐུ་མདོག་དམར་
པོ་བཞེངས་པའི་ཚུལ༔ བ་ཏིས་སྨད་དཀྲིས་སྟོད་གཡོགས་ཅན༔ ཕྱག་གཉིས་བུམ་པ་ཐུགས་ཁར་བསྣམས༔ ཕྱོགས་བཞིར་མཁའ་འགྲོ་སྡེ་བཞིས་བསྐོར༔ ཨོཾ་
ཨཱཿཧཱུྃ་ཧྲཱི༔ ཞེས་པའི་སྙིང་པོ་ཁྲི་ཁྲག་གཅིག༔ ཨོཾ་ཧ་རི་ནི་ས་ཧཱུྃ༔ ཞེས་སྟོང་ཕྲག་དྲུག་ཏུ་བཟླས༔ ཕུད་དང་གཏོར་མ་བྱིན་གྱིས་བརླབས༔ ལྷ་ལ་འབུལ་ཞིང་

༄༅༔ ༔དངོས་གྲུབ་བླངས༔ ཐུགས་རྗེའི་བདུད་རྩི་ཆར་ལྟར་བབས༔ བདག་གི་དངོས་གྲུབ་ཐོབ་པར་བསམ༔ ྅྅྅ ྅྅྅ ནུབ་ཟངས་
མཛོད་དམར་པོ་ནས་བྱོན༔ དེ་ནས་ནང་གི་སྔོན་འགྲོ་ནི༔ མཎྜལ་དམར་པོ་མདའ་གང་ལ༔ དབུས་སུ་འཁོར་ལོ་རྩིབས་བཞི་བྲི༔ དེའི་ལྟེ་བར་ཡི་གེ་ཧྲཱི༔ འོད་
འཕྲོས་ཧ་ཡ་གྲཱྀ་བའི་སྐུ༔ ཞལ་གཅིག་ཕྱག་གཉིས་སྐུ་མདོག་དམར༔ གཡས་པ་བེ་ཅོན་ཕྱར་ཏེ་བསྣམས༔ གཡོན་པ་སྡིགས་མཛུབ་མནོན་པའི་ཚུལ༔ ཞབས་
གཉིས་བརྐྱང་བསྐུམ་མཛད་དེ་བཞུགས༔ གདོན་བགེགས་ཐམས་ཅད་ཟིལ་གྱིས་གནོན༔ ཕྱི་རིམ་འཁོར་ལོ་རྩིབས་བཞི་ལ༔ གསང་བའི་ཡུམ་བཞི་གསལ་བར་

བསྒོམ༔ ཧྲཱིཿམ་ཧཱ་ཀྲོ་དྷ་པདྨ་ཏ་ཀྲིཏ་ཧ་ཡཾ་གྷྲི་ཝ་ཧཱུྃ་ཧཱུྃ་ཕཊ༔ སྙིང་པོ་འདི་ཉིད་ཁྲི་ཕྲག་གཅིག༔ བཟླས་ཏེ་མཆོད་པ་བྱིན་གྱིས་བརླབས༔ ལྷ་ལ་འབུལ་ཞིང་དངོས་གྲུབ་བླང་༔ རྟ་མགྲིན་བདག་ལ་ཐིམ་
པར་བསམ༔ དེ་ནས་གསང་བའི་སྔོན་འགྲོ་ནི༔ མཎྜལ་མདའ་གང་དམར་པོ་བྱ༔ ཟླ་གམ་རྩིབས་བཞིས་བསྐོར་བར་བྲི༔ ཟླ་གམ་དབུས་སུ་ཡི་གེ་ཧྲཱི༔ དམར་པོ་འོད་འཕྲོས་འདུས་པ་ལས༔
དབང་ཕྱུག་ཆེན་པོ་དམར་སྨུག་མདོག༔ གཡས་པ་ཁ་ཊྭཱཾ་རྩེ་གསུམ་བསྣམས༔ གཡོན་པ་ལྕགས་ཀྱི་མདའ་གཞུ་ཅན༔ ཞབས་གཉིས་རླུང་གི་འཁོར་ལོས་འདེགས༔ རྩིབས་བཞིར་མཁའ་འགྲོ་བཞི་
རྣམས་བསྐྱེད༔ ཨེ་མཉྫུ་ཀུག་ཏ་ཧཱུྃ༔ ཀ་བྷི་ར་ཀོ་བྷི་ར༔ ཨ་ཀར་ཤ་ཡ་ཧྲཱིང་ཧྲཱིང་ཛ༔ བསྙེན་སྒྲུབ་ལས་སྦྱོར་དྲིལ་བའི་སྔགས༔ ཁྲི་ཕྲག་བཟླས་ཏེ་མཆོད་པ་འབུལ༔ གཏོར་མའི་དངོས་གྲུབ་
བླངས་པ་ཡིས༔ དབང་ཕྱུག་ཆེན་པོ་ནུས་པའི་སྟོབས༔ བདག་གིས་ཐོབ་པར་བསམ་སྟེ་རོལ༔ སྔོན་འགྲོའི་བྱིན་རླབས་ཞུ་གསུམ་འདི༔ སྐྱེས་བུ་འཇིག་རྟེན་དབང་བསྡུད་ན༔ ཐོག་མ་འདིས་བྱིན་
རླབས་ཞུ༔ བྱིན་བརླབས་མ་ནུས་དངོས་གྲུབ་རིང་༔ དེ་ཕྱིར་འདི་ལ་ནན་ཏན་གྱིས༔ སྔོན་འགྲོའི་ལེའུ་རྫོགས་སོ༔ ྅྅྅ ྅྅྅ ནུབ་ཟངས་མཛོད་དམར་པོ་ནས༔ དབང་སྡུད་ལས་ཀྱི་

༄༅༔ ༔འཁོར་ལོ༔ སྒྲུབ་པ་བྱེད་དུས་སྒོམ་པ་ནི༔ ལྷ་འདྲེ་མི་གསུམ་དབང་སྡུད་དུས༔ ཆོ་འཕྲུལ་ཆེན་པོ་བྱུང་བའི་ཚེ༔ རང་གི་སྙིང་ཁར་ཧྲཱིཿདམར་བསམ༔ དེ་ལས་འོད་འཕྲོས་
འདུས་པ་ལས༔ རང་ཉིད་དབང་ཕྱུག་ཆེན་པོར་བསྒོམ༔ དེ་ཡི་སྤྱི་བོར་སངས་རྒྱས་བཞུགས༔ ཐུགས་ཁའི་མདུན་དུ་རྟ་མགྲིན་བསམ༔ རྟ་མགྲིན་དེའི་སྤྱི་བོ་ན༔ རྟ་མགོ་ལྗང་ཁུ་རྔོག་མ་སྨུག༔
ཕུམ་ཕུམ་སེར་པོ་ཞུར་དཀར་པོ༔ རྟ་སྐད་ལན་གསུམ་བསྒྲགས་པ་ཡིས༔ ལྷ་སྲིན་སྡེ་བརྒྱད་བརྒྱལ་ཞིང་རེངས༔ རང་དབང་མེད་པར་ཟིལ་གྱིས་མནན༔ ཨེ་མཉྫུ་ཀུག་ཏ་ཧཱུྃ༔ ཀ་བྷི་ར་ཀོ་བྷི་ར༔
ཨ་ཀར་ཤ་ཡ་ཧྲཱིང་ཧྲཱིང་ཛ༔ སྔགས་གསུམ་དྲིལ་ནས་རྟག་ཏུ་བཟླས༔ རྗེས་སུ་མི་དམིགས་ངང་ལ་བཞག༔ ཐམས་ཅད་སེམས་སུ་ཤེས་པར་བྱ༔ འདི་ནི་ཏིང་འཛིན་ཏི་ཀ་ཡིན༔ ཆོ་འཕྲུལ་ཆེ་ན་
བསྒོམ་པར་བྱ༔ དེ་ནས་འདོད་ཡོན་ཆར་ལྟར་འབབས༔ ཟས་ནོར་ཅི་བྱུང་ཆ་གསུམ་གཅིག༔ བླ་མའི་ཕྱིར་དུ་དབུལ་བར་བྱ༔ ཆ་གཅིག་སྙིང་ཉེའི་མགྲོན་ལ་སྦྱིན༔ ཆ་གཅིག་བདག་གི་ལོངས་སྤྱོད་
བྱ༔ ཞེས་གསུངས་སོ༔ སྙིང་གི་ཏི་ཀ་༁༔ འདིའི་དཔེ་རིས་ལ༔ རླུང་གི་དཀྱིལ་འཁོར་གཞུའི་དབྱིབས་ཅན་བ་དན་གྱིས་མཚན་པའི་སྟེང་དུ༔ དབང་ཕྱུག་ཆེན་པོ་ཕྱག་གཡས་ཁ་ཊྭཱཾ་འཕྱར་བ༔

གཡོན་ལྕགས་ཀྱི་མདའ་གཞུ་བཅས་པའི་སྡིགས་མཛུབ་གདེངས་པ༔ ཞབས་གྱད་ཀྱི་སྟབས་སུ་བཞུགས་པའི༔ ཐུགས་ཀར་རྟ་མགྲིན༔ སྤྱི་བོར་ཐུགས་རྗེ་ཆེན་པོ༔ སྐུ་གསུང་ཐུགས་གསུམ་ཀ་དམར་
ཞིང་དྭངས་པ༔ བཞེངས་སྐུ་ཅན་འཁོར་མཁའ་འགྲོ་རིགས་བཞིས་བསྐོར་བ་འབྲིའོ༔ ༁༔ འདི་ལ་གཏེར་ཤོག་སེར་པོ༔ དཀྱུས་མཐོ་གང་པ༔ ཞེང་སོར་ལྔ་ཡོད་པ་གཅིག་ལ༔ ཡིག་ཕྲེང་བརྒྱད་འདུག་པ་ལ་དག་པར་ཞལ་
བཤུས་སོ༔ ནུབ་ཟངས་མཛོད་ཀྱི་རྟེན་འབྲེལ་ཁྱད་པར་ཅན་གྱི་ཆོས་བདུན་གྱི་ཐོག་མ་གཉེན་པོ་སྟོབས་ཀྱི་སྒྲུབ་པ་འདི༔ ཟང་ཟང་ལྷ་བྲག་གི་སྐེད་བསེ་སྒྲོམ་སྨུག་པོའི་ནང་༔ ཟངས་མཛོད་དམར་པོ་ནས་རིག་འཛིན་དངོས་གྲུབ་རྒྱལ་མཚན་རྒོད་ཀྱི་ལྡེམ་འཕྲུ་
ཅན་གྱིས་སྤྱན་དྲངས་པའོ༔ ྅྅྅ བཀྲ་ཤིས༔ སརྦ་མངྒ་ལཾ།།